钦定古今图书集成/明伦汇编/官常典/第563卷 > 李福
## 钦定古今图书集成/明伦汇编/官常典/第563卷 > 李福

按《唐书李石传》：“石弟福，字能之，太和中，第进士。杨嗣
复领剑南，辟幕府。崔郸辅政，兼集贤殿大学士，引为
校理，调蓝田尉。后石当国，荐福可任治人，由监察御
史至户部郎中，累历州刺史，进谏议大夫。大中时，党
项羌震扰，议者以将臣贪牟产卤怨，议择儒臣治边，
乃授福夏绥银节度使。宣宗临轩谕遣，福以善政闻。”
徙镇郑滑。再迁兵部侍郎，判度支，出为宣武节度使，
入迁户部尚书。会蛮侵蜀，诏福持节宣抚，即拜剑南
西川节度使、同中书门下平章事。与蛮战，败绩，贬蕲
王傅，分司东都。僖宗破，以检校尚书左仆射就拜留
守，改山南东道节度使。王仙芝寇山南，福团训乡兵，
邀险须之，贼不敢入。转略岳、鄂，以逼江陵。节度使杨
知温求援于福，乃自将州兵，率沙陀壮骑五百赴之。
贼已残江陵郛，而闻福至，乃走。以劳检校司空、同中
书门下平章事。还朝，以太子太傅卒。